
СТАТУТ
Београд 2007.
На основу члана 24. ст. 1. и члана 34. ст. 2. Закона о спорту Републике Србије, члана  19. ст. 3. и члана 43. Закона о друштвеним организацијама и удружењима грађана и чланoва 43. тачка 1., 92. и 96. Статута Кошаркашког савеза  Србије, Скупштина Кошаркашког савеза Србије, на седници одржаној  27. децембра 2007. године, усвојила је 

СТАТУТ
КОШАРКАШКОГ САВЕЗА СРБИЈЕ
I ОСНОВНЕ ОДРЕДБЕ
Члан 1.
Кошаркашки савез Србије (у овом тексту КСС) је самостални и добровољни савез кошаркашких клубова и удружења који делују на територији Републике Србије. 

Члан 2.
КСС је највиша институција у области кошарке у Републици Србији за мушкарце и жене и организован је у складу са Законом о спорту Републике Србије и правилима Међународне кошаркашке федерације (ФИБА).

Члан 3.
Удруживањем и деловањем у кошаркашким клубовима и удружењима, играчи/це, тренери, судије и други кошаркашки посленици, остварују заједничке циљеве на развоју кошарке а у складу са законом, овим Статутом и другим општим актима КСС и правилима ФИБА. 

1. Назив и седиште КСС
Члан 4.
Назив КСС је: Кошаркашки савез Србије.

Скраћени назив Савеза је: КСС.

Назив КСС у међународној комуникацији је: Basketball Federation of Serbia.

Седиште КСС је у Београду, Улица Сазонова 83.

2. Подручје активности
Члан 5.
КСС обавља активности на остваривању статутарних циљева на целој територији Републике Србије.

3. Правни статус
Члан 6.
КСС је правно лице.

КСС одговара за своје обавезе целокупном својом имовином. 

4. Печат, заштитни знак и застава
Члан 7.
КСС има:

· знак који је састављен од почетних великих ћириличних слова имена КСС, кошаркашке лопте и стилизоване мрежице. Испод слова КСС је српска тробојка. Подлога знака је плаве боје;
· заставу која је плаве боје са знаком КСС у средини. Уместо скраћенице КСС у знаку је ћирилично исписано Кошаркашки савез Србије;
· печат који је округао са стилизованом кошаркашком лоптом у средини и текстом ћирилицом на српском језику „Кошаркашки савез Србије, Београд“;
· штамбиљ који је правоугаоног облика, величине 5 х 2,5 цм са исписаним ћириличним текстом као и печат са рубриком ,,Примљено,, и ,, Предлог,,.

5. Чланство у другим организацијама
Члан 8.
КСС је члан Олимпијског комитета Србије.

КСС је члан ФИБА.

КСС може да се учлани и у друге одговарајуће националне и међународне организације од значаја за остваривање циљева КСС.

О учлањивању КСС у  друге организације Одлуку доноси Скупштина КСС (у даљем тексту Скупштина).
6. Заступање и представљање
Члан 9.
КСС представља и заступа Председник КСС (у даљем тексту Председник).

КСС заступа и Генерални секретар КСС (у даљем тексту Генерални секретар) у оквиру овлашћења добијених од стране Управног одбора КСС (у даљем тексту УО). 

7. Политички статус, забрана дискриминације, регистровање и профит 

Члан 10.
КСС је неполитичка и нестраначка организација.

КСС забрањује сваки вид дискриминације.

КСС је регистрован у Регистру спортских организација који се води код надлежног државног органа.

Члан 11.
КСС је непрофитна организација.

Финансијска и материјална средства КСС могу се користити искључиво за остваривање циљева и задатака КСС дефинисаних овим Статутом.

КСС има динарски и девизни рачун и преко њих послује самостално.

II ЦИЉЕВИ И САДРЖАЈ АКТИВНОСТИ КСС
1. Циљеви
Члан 12.
Циљеви КСС су унапређење, развој и подршка кошаркашком спорту у Републици Србији.

2. Садржај активности
Члан 13.
КСС своје циљеве остварује кроз следеће активности:

1. стварање услова за постизање врхунских спортских резултата;

2. организовање кошаркашких спортских манифестација и такмичења;

3. учешће у кошаркашким спортским манифестацијама и такмичењима у земљи и иностранству;

4. представљање и репрезентовање кошаркашког спорта националног и клупског у ФИБА и другим надлежним међународним спортским савезима и организацијама и на такмичењима које они организују;

5. старање о националним кошаркашким репрезентацијама;

6. перманентно стручно образовање и усавршавање спортских стручњака и стручњака у кошаркашком спорту;

7. пружање помоћи својим члановима у унапређењу стручног рада;

8. подстицање рада својих чланова додељивањем награда и признања за изузетне спортске резултате и за допринос развоју и унапређењу кошарке у Републици Србији;

9. усклађивање активности чланова КСС;

10. предлагање програма чланова КСС за финансирање из јавних прихода;

11. уређивање система кошаркашких спортских такмичења у Републици Србији;

12. уређивање система лиценцирања кошаркашких клубова, спортиста, судија и других службених лица за учешће у кошаркашким такмичењима;

13. ангажовање у Олимпијском комитету Србије;

14. сарадњу са другим организацијама у области спорта у Републици Србији;

15. заступање заједничких интереса својих чланова пред државним органима, органима аутономних покрајина и органима јединица локалне самоуправе;

16. издавање сопствених публикација и подршку излажења других публикација од значаја за развој кошарке у Републици Србији;

17. утврђивање правила за обављање спортских активности и делатности у области кошаркашког спорта у Републици Србији, у складу са законом;

18. остваривање међународне спортске сарадње;
19. остваривање сарадње са кошаркашким клубовима и организацијама српске дијаспоре;
20. подршка, помоћ и сарадња са Савезом кошаркаша у колицима Србије;
21. популаризацију кошарке у медијима, образовним институцијама и другим организацијама;

22. предузимање мера за спречавање негативних појава у спорту (допинг, насиље и недолично понашање, лажирање спортских резултата);

23. бригу о заштити здравља спортиста;

24. подстицања бављења спортом, посебно жена, деце и омладине, у свом подручју деловања;

25. подршку школском спорту;

26. друге активности и мере које доприносе реализацији циљева КСС.

Остваривање циљева КСС ближе се регулише одговарајућим општим и другим актима, које доносе надлежни органи КСС у складу са овим Статутом.
3. Репрезентација
Члан 14.
Кошаркашка организација у целини обавезна је да ствара услове за успешан рад кошаркашких репрезентативних селекција са циљем постизања најбољих резултата и достојног репрезентовања  Републике Србије  и српске кошарке.

Члан 15.
Чланови репрезентације морају имати спортске и одговарајуће моралне квалитете. Изабрани репрезентативац дужан је да испуњава све обавезе према репрезентацији.

Односи, обавезе, права и дужности чланова репрезентације регулишу се Кодексом о правима и обавезама чланова КСС према репрезентацији Србије.
4. Такмичења
Члан 16.
КСС је организатор или покровитељ кошаркашких спортских такмичења на територији Републике Србије.

КСС утврђује правила и услове за организовање свих кошаркашких спортских такмичења на нивоу Републике Србије и учешће на њима, за све категорије, ако овим Статутом није другачије одређено.
КСС даје сагласност за учешће клубова у међународним кошаркашким такмичењима.
Члан 17.
Кошаркашки клуб може да учествује на такмичењима: уколико је члан КСС; да се на основу спортских резултата квалификовао за наступ у одређеном рангу такмичења; да има регистрован односно лиценциран потребан број играча и тренера и испуњава друге услове прописане законом и општим актима КСС.

Надлежни орган КСС утврђује испуњеност услова из става 1. овог члана пре почетка сваке такмичарске сезоне и о томе доноси одговарајућу одлуку.

III ЧЛАНОВИ И ОБЛИЦИ ОРГАНИЗОВАЊА КСС
1. Чланови
Члан  18.
Чланови КСС су регионални и други територијални савези, кошаркашки клубови и удружења и донатори  Савеза.

Чланство у савезу настаје уписом у Регистар чланова Савеза који се води при Секретаријату КСС (у даљем тексту Секретаријат). 

Члан 19.
Захтев за учлањење у КСС подноси се УО. Уз захтев за учлањење се прилаже:

1. одлука надлежног органа чланице о приступању;
2. фотокопија статута;
3. фотокопија решења о упису у регистар који се води код надлежног органа;
4. име и презиме особе или особа које су овлашћене за заступање.

Одлуку о учлањењу нових чланова доноси УО.
Члан 20.
Чланство у КСС престаје:

1. на захтев самог члана;
2. одлуком надлежног органа члана о престанку деловања;
3. одлуком УО, ако члан и поред упозорења делује супротно закону или Статуту КСС и континуирано не извршава одлуке органа КСС;
4. фактичким престанком деловања.

Престанак чланства констатује УО.

1.1. Права и обавезе чланова
Члан 21.
Чланови КСС имају следећа права и обавезе:

1. да у складу са одредбама овог Статута бирају своје представнике у органе КСС;
2. да непосредно или преко својих представника учествују у доношењу одлука у КСС;
3. да спроводе активности којима се остварују циљеви КСС;
4. да спроводе одлуке и закључке органа КСС;
5. да плаћају чланарину у складу са одредбама овог Статута и одлукама Скупштине;
6. да остварују друга права и извршавају обавезе које су у вези са остваривањем циљева и задатака КСС;
7. да сарађују са другим члановима КСС и у односима са њима поштују спортске и етичке принципе;
8. да извршавају правноснажне одлуке органа КСС;

9. да чувају углед КСС;
10. да без одлагања, а најкасније у року од 7 (седам) дана од дана усвајања односно доношења одлуке, обавесте КСС о изменама свог статута и избору лица овлашћеног за заступање.

1.2. Књига чланова и друге евиденције
Члан 22.
КСС и његови чланови воде евиденције својих чланова (Књига чланова), спортских објеката, категорисаних спортиста, спортских стручњака и спортских  резултата, у складу са Законом о спорту.

КСС и чланови КСС су дужни да се упишу у матичне евиденције које води министарство надлежно за послове спорта и да се у случају престанка рада из њих одјаве. 

1.3. Дисциплинска одговорност чланова и других лица
Члан 23.
Чланови и лица у ингеренцији КСС која намерно или нехатно поступе супротно Статуту и другим општим актима КСС, одлукама органа или овлашћених лица КСС, или повреде углед КСС или кошаркашког спорта, могу дисциплински одговарати и бити кажњена:

1. опоменом;

2. суспензијом;

3. новчаном казном;

4. одузимањем лиценце;

5. забраном наступа на такмичењима и манифестацијама;

6. забраном организовања, односно одржавања такмичења и манифестација;

7. забраном обављања дужности у кошаркашком спорту;

8. искључењем из КСС.

Скупштина ближе уређује дисциплинске мере, дисциплинске прекршаје и дисциплински поступак, у складу са овим Статутом. 

2. Облици организовања
2.1. Кошаркашка удружења
Члан 24.
Кошаркашка удружења у смислу овог Статута су:

· удружења клубова Прве А мушке;
· удружење клубова Прве А женске лиге;
· удружења клубова Прве Б мушке лиге;
· удружење кошаркашких тренера Србије;
· удружење кошаркашких судија Србије;
· удружење кошаркаша/ица.
Члан 25.
Кошаркашки клубови који учествују у Првој А мушкој лиги КСС обавезно оснивају професионалну лигу у области кошарке као правно лице – привредно друштво регистровано у регистру који води надлежни орган.

КСС и кошаркашки клубови из става 1. овог члана регулишу међусобне односе уговором о оснивању професионалне лиге с тим да КСС не може имати мање од 20 % и не више од 30% удела у професионалној лиги.
Члан 26.
Удружење професионалних клубова нарочито обавља послове везане за такмичење Прве А мушке лиге, и то:

1. бира и разрешава комесара такмичења;
2. усваја пропозиције такмичења;
3. доноси финансијски план такмичења и одговара сопственим средствима за његово извршење;
4. упућује Стручном савету КСС (у даљем тексту Стручни савет) предлоге у вези са календаром такмичења;
5. упућује Стручном савету предлоге у вези са системом такмичења;
6. утврђује услове за издавање лиценци играчима за такмичење;
7. одлучује о располагању огласним и ТV правима у вези са такмичењем које организује;
8. у сарадњи са УО и Судијском комисијом КСС именује своју судијску комисију;
9. обавља и друге послове у вези са такмичењем Прве А мушке лиге.

Члан 27.
Удружење професионалних клубова закључује Споразум о сарадњи са КСС, којим ће нарочито бити обухваћена питања примене важећих правилника КСС у Првој А мушкој лиги Србије, начин формирања листа службених лица у истој лиги и друга питања од заједничког интереса.

Уговор из става 1. овог члана потписује у име КСС Председник по овлашћењу Скупштине.

Члан 28.
Удружења своја права и обавезе остварују кроз рад органа КСС а у складу са Статутом КСС и својим статутима, односно правилницима, који морају бити у складу са Статутом КСС.

3. Територијална организација
3.1. Окружни кошаркашки савези
Члан 29.
Окружни кошаркашки савези (у даљем тексту ОКС) су почетни облици удруживања кошаркашких клубова и удружења на територијалном принципу у оквиру КСС.

ОКС оснивају клубови са њихове територије и кроз њихов рад своје активности и права остварују и остали чланови кошаркашке организације.

Територија коју обухвата сваки ОКС истоветна је са територијално-политичком поделом Републике Србије на Округе.

Члан 30.
Унутрашња организација ОКС-а уређује се Статутом ОКС-а, који мора бити у сагласности са Статутом Регионалног кошаркашког савеза (у даљем тексту РКС) и општим актима КСС.

ОКС своје активности остварују удружени у РКС.

3.2. Регионални кошаркашки савези
Члан 31. 

РКС су територијални кошаркашки савези.

РКС оснивају кошаркашки клубови и/или Окружни кошаркашки савези са територије РКС.

РКС су саставни делови јединствене кошаркашке организације Србије.

Мапа граница РКС, са седиштима регионалних канцеларија, саставни је део овог Статута.

РКС имају једну или више регионалних канцеларија, чијим радом руководи Секретар кога именују органи РКС, уз сагласност УО, и који не може бити члан органа или радних тела РКС.

Члан 32.
Регионални кошаркашки савези КСС су: Кошаркашки савез Војводине, Кошаркашки савез Београда, Кошаркашки савез Централне Србије, Кошаркашки савез Западне Србије, Кошаркашки савез Источне Србије, Кошаркашки савез Јужне Србије и Кошаркашки савез Косова и Метохије.
Седишта регионалних савеза су у Новом Саду, Београду, Крагујевцу, Чачку, Нишу, Лесковцу и Косовској Митровици.

Члан 33.

РКС преко својих органа и у сарадњи са ОКС:

1. организују и спроводе сва такмичења на нивоу РКС;
2. у складу са одлукама надлежних органа КСС, региструју играче у оквиру РКС;
3. прате и брину о унапређењу судијског и тренерског кадра на територији РКС;
4. у складу са одлукама Стручног савета и тренерских повереника организују контролне тренинге селекција кошаркаша млађих категорија на територији РКС;
5. информишу чланове КСС о активностима органа КСС;
6. организује стручне и друге активности у оквиру РКС као што су кампови, стручни семинари (за тренере и судије) и слично;
7. утврђују своју унутрашњу организацију;
8. обављају и друге послове које им, у складу са Статутом, повери УО.

Члан  34.
Унутар РКС могу да постоје и друге форме територијалног организовања, којима РКС могу поверити извршавање појединих послова из свог делокруга.

 
Статус и делокруг рада ових савеза уређују се статутом РКС који мора бити у сагласности са Статутом и другим општим актима КСС.

Члан  35.
РКС су дужни да редовно информишу УО, Генералног секретара и Координатора за РКС о својим активностима и да на њихов захтев поднесу извештај о раду.

Члан 36.
У случају када оцени да су одлукама органа РКС повређени Статут или други општи акти КСС, односно да су повређена права чланова Савеза, УО може такву одлуку поништити или преиначити.

Уколико органи РКС не обављају своје дужности у складу са Статутом и другим општим актима КСС и РКС, УО на предлог Генералног секретара може послове из надлежности РКС привремено пренети у делокруг других органа КСС.
Члан 37.
РКС припада чланарина коју плаћају чланови КСС са територије регионалних савеза и то:

1. цео износ чланарине клубова последња два ранга мушког такмичења и последњег ранга женског такмичења;
2. цео износ чланарине клубова млађих категорија;
3. део чланарине клубова виших лига у висини коју утврди Скупштина;
4. део чланарине других чланова КСС у висини коју утврди Скупштина.

Одлуком Скупштине КСС, РКС могу бити додељена и средства из других извора КСС.

Члан 38.
УО на предлог Генералног секретара именује Координатора за РКС. 

Координатор се брине за статутаран и ефикасан рад свих РКС и овлашћен је да врши контролу рада органа РКС и Генералном секретару и УО предлаже мере према РКС у складу са овим статутом.

Члан 39.
УО може својим одлукама ближе уређивати поједина питања организације и рада РКС.

IV УНУТРАШЊА ОРГАНИЗАЦИЈА КСС
Члан 40.
Органи КСС су:

1. Скупштина КСС;
2. Управни одбор КСС;
3. Председник КСС;
4. Генерални секретар КСС;
5. Дисциплински суд КСС;
6. Кошаркашка арбитража КСС;
7. Надзорни одбор КСС. 

1. Скупштина КСС
Члан 41.
Скупштина  је највиши орган КСС.

Скупштину сачињавају делегати РКС и делегати - представници удружења. 

Сваки РКС и удружење заступљени су са најмање једним делегатом.

РКС који имају више од 10 (десет) регистрованих такмичарских клубова дају по једног делегата на сваку следећу започету десетицу. Делегати РКС морају имати пребивалиште на територији РКС који их је делегирао.

Скупштину чине и представници удружења и то: 

· један представник Удружења клубова Прве А мушке лиге Србије;
· један представник Удружења клубова Прве А женске лиге Србије;
· један представник Удружења клубова Прве Б мушке лиге Србије;
· један представник Удружења кошаркашких тренера Србије;
· један представник Удружења кошаркашких судија Србије и
· један представник Удружења кошаркаша/ица.

Број делегата Скупштине не може се мењати за период од 4 (четири) године колико траје мандат Скупштине, без обзира на промену броја клубова у РКС или измене у броју и структури удружења.

Члан 42.
Делегати Скупштине  бирају се на период од 4 (четири) године.

У Скупштину делегате бирају и разрешавају скупштине РКС односно надлежни органи удружења, на начин и по поступку који је утврђен њиховим статутима, односно правилницима.

Делегати у Скупштини одговорни су за извршавање својих функција РКС, односно удружењу чији су представници, који их могу опозвати и пре истека мандата.

Делегату удружења превремено престаје мандат делегата и уколико изгуби својство члана удружења које представља.

Мандат у Скупштини пре времена престаје и оставком делегата.
Права и обавезе које проистичу из чланства у Скупштини везана су за личност делегата. Није могуће представљање делегата путем пуномоћја. 
Члан 43.
Скупштина обавља следеће послове:

1. доноси Статут;
2. доноси Правилник о такмичењу;
3. доноси Регистрациони правилник КСС;
4. доноси Дисциплински правилник КСС;
5. доноси Правилник о Кошаркашкој арбитражи КСС;
6. усваја Извештај Надзорног одбора и УО;
7. доноси Кодекс о правима и обавезама чланова КСС према репрезентацији Републике Србије;
8. даје обавезно тумачење општих аката које доноси;
9. утврђује међународну политику КСС;
10. одлучује о кандидатурама за организацију и одржавање светских, европских и других међународних кошаркашких такмичења у Србији;
11. доноси средњорочни план развоја и програм рада;
12. усваја Финансијски план и Годишњи рачун;
13. доноси одлуку о чланарини;
14. одлучује о ванредним правним лековима против правоснажних одлука Дисциплинског суда КСС;
15. доноси Пословник о раду Скупштине;
16. доноси одлуку о ванредном расписивању избора за делегате Скупштине;
17. верификује избор и разрешење делегата Скупштине;
18. именује Почасног председника КСС;
19. бира и разрешава Председника КСС;
20. бира и разрешава чланове Управног одбора КСС;
21. бира и разрешава Председника и чланове Надзорног одбора КСС;
22. бира и разрешава Председника и судије Дисциплинског суда КСС;
23. бира Председника, заменика председника и арбитре Кошаркашке арбитраже КСС;
24. обавља и друге послове у складу са овим Статутом.

Члан 44.
За вршење одређених послова Скупштина може образовати одборе, комисије и друга стална или повремена тела.

Одлуком о образовању утврђује се делокруг рада и састав тела.

Члан 45.
Скупштина може расправљати и доносити одлуке на седници на којој присуствује већина од укупног броја делегата Скупштине. Скупштина своје одлуке доноси простом већином присутних делегата.
Већином од укупног броја делегата, Скупштина одлучује:

1. о промени Статута;
2. о избору и опозиву Председника КСС 
3. о избору и опозиву чланова Управног одбора КСС 
Већином од ¾ (три четвртине) од укупног броја делегата Скупштине одлучује се о престанку рада КСС.
Питања која се тичу начина рада Скупштине ближе се утврђују Пословником о раду Скупштине.

Члан 46.
Избор и опозив Председника и чланова УО обавља се тајним гласањем. Начин спровођења тајног гласања ближе се уређује Пословником Скупштине.

Избор и опозив других органа КСС, као и доношење других одлука у надежности Скупштине, обавља се јавним гласањем, уколико Скупштина не донесе одлуку да се спроведе тајно гласање.

Члан 47.
Скупштина се сазива по потреби, а најмање два пута годишње.

Скупштину сазива  Председник  или Почасни председник КСС.

Скупштина се сазива најкасније 7 (седам) дана пре дана њеног одржавања, одређивањем места и времена одржавања седнице, утврђивањем предлога дневног реда те достављањем позива са материјалом делегатима Скупштине.
Члан 48.
Скупштина се може сазвати одлуком УО под условом да је:

1. заједничким захтевом затраже најмање два РКС;
2. писаним путем затражи једна трећина делегата Скупштине;
3. писаним захтевом затражи Генерални секретар.
Одлука о сазивању Скупштине из претходног става мора бити донета најкасније 15 (петнаест) дана после подношења захтева. У том случају дневни ред Скупштине утврђује се на основу образложеног поднетог предлога.

Члан 49.
Предлози за усвајање новог, или измене и допуне постојећег Статута КСС и правилника чије је доношење у надлежности Скупштине, морају бити достављени делегатима најмање 15 (петнаест) дана пре одржавања седнице Скупштине.

2. Управни одбор КСС
Члан 50.
Управни одбор КСС броји 15 (петнаест)  чланова и чини га:

1. Председник КСС;
2. три  члана са територије КСВ;
3. четири  члана са територије КСБ;
4. два члана са територије РКС Западне Србије;
5. по један члан са територије осталих РКС (осим КС КиМ)
6. Почасни председник
7. Председник Стручног савета.
Чланови УО (осим Почасног председника и Председника Стручног савета) се бирају тајним гласањем, апсолутном већином гласова делегата Скупштине, на мандат од 4 (четири) године. 
Кандидате за чланове  УО (осим чланова по функцији: Председника КСС, Почасног председника и Председника Стручног савета) предлаже најмање 5 (пет) делегата. Један делегат може предложити онолико кандидата са територије одговарајућег РКС колико је то одређено тачкама 2. – 5. претходног става.
Критеријуме за избор чланова УО, утврђује УО својом посебном Одлуком.
Чланови УО не могу бити истовремено и чланови Скупштине.
Члан 51.
УО обавља следеће послове:

1. утврђује дневни ред за Скупштину;
2. извршава и спроводи одлуке и закључке Скупштине;
3. извршава општу политику КСС;
4. обезбеђује услове за рад кошаркашких репрезентација Републике Србије;
5. обезбеђује услове и организује кошаркашка првенства Републике Србије за све категорије и брине се о регуларности тих такмичења;
6. уз претходно прибављено мишљење Стручног савета, одређује календаре такмичења свих категорија на нивоу првенства Републике Србије у лига, куп или турнирском систему такмичења;
7. доноси одлуку о сазивању Скупштине када су испуњени услови из члана 48. овог Статута;
8. оснива одборе и друга радна тела, утврђује њихове функције и именује њихове чланове;
9. доноси пословник о свом раду и правилнике који нису у надлежности Скупштине и даје обавезно тумачење тих правилника, уз претходно прибављено мишљење Комисије за правна питања;
10. утврђује предлоге промена Статута, Регистрационог и Дисциплинског правилника и Правилника о кошаркашкој арбитражи КСС;
11. припрема извештај о активностима за период између две седнице Скупштине и доставља га Скупштини на разматрање;
12. на предлог Председника бира и разрешава Председника Стручног савета, а у складу са условима прописаним овим Статутом;
13. на  предлог Председника и Председника Стручног савета бира и разрешава чланове Стручног савета, а у складу са условима прописаним овим Статутом;
14. на предлог Председника, бира и разрешава Генералног секретара;
15. на предлог Председника бира и разрешава председнике сталних комисија, а на предлог председника комисија именује њихове чланове;
16. именује представнике КСС у друге организације;
17. на предлог Стручног савета, именује и разрешава селекторе кошаркашких репрезентација Србије и усваја извештаје о њиховом раду;
18. усваја Годишњи извештај о раду Генералног секретара и Стручног савета;
19. утврђује предлог Финансијског плана који се упућује Скупштини и извршава Финансијски план;
20. усваја пропозиције такмичења за првенствена (изузев Прве А мушке лиге)  и куп такмичења;
21. именује Изборну комисију која спроводи процедуру кандидовања и избора за органе савеза које бира Скупштина;
22. одлучује о формирању привредних друштава за обављање привредних делатности;
23. доноси одлуке о прихватању или одбијању молби за чланство или излазак из чланства КСС и одлучује о суспензији или искључивању члана, а у оквирима овог Статута;
24. управља имовином КСС;
25. прати и надзире рад органа РКС и предузима потребне мере у складу са овим Статутом и другим општим актима савеза;
26. стара се о усклађености општих аката КСС, као и општих аката осталих чланова КСС са Статутом КСС и општим актима КСС и на предлог Комисије за правна питања може одредбе тих аката ставити ван снаге;
27. именује Координатора за РКС;
28. утврђује правила за лиценцирање кошаркашких менаџера;
29. предузима потребне конкретне мере у случајевима кршења интереса и нарушавања угледа кошаркашког спорта у Републици Србији;
30. одлучује о додели награда и признања члановима КСС;
31. обезбеђује средства за рад КСС;
32. припрема план и програм КСС и предлаже краткорочне и дугорочне циљеве савеза Скупштини и стара се о реализацији истих;
33. подноси годишњи и четворогодишњи извештај Скупштини;
34. расправља и одлучује о другим питањима за која овим Статутом није прописан другачији начин одлучивања.

Члан 52.
Чланови УО за свој рад одговарају Скупштини.

Скупштина може сваког члана УО разрешити дужности пре истека мандата. Предлог за разрешење члана УО (осим чланова по функцији)  може покренути 5 (пет) делегата Скупштине. 

Члан УО је разрешен ако за његову смену гласа више од половине од укупног броја делегата Скупштине. 

Члан 53.
УО руководи пословима КСС између седница Скупштине.
УО се састаје по потреби, а најмање једном месечно. УО се обавезно сазива и на захтев Генералног секретара или РКС.

Седницама УО обавезно присуствује Генерални секретар, а према потреби и председници сталних комисија.
Члан 54.
УО одлучује пуноважно ако седници присуствује већина од укупног броја чланова.

Да би одлука била донета неопходно је да за њу гласа већина од присутних чланова УО. У случају једнаког броја гласова при одлучивању, одлука је донета ако је за њу гласао Председник.
Код одлучивања о питањима која не трпе одлагање, могуће је да чланови УО одлуку донесу и писменим изјашњавањем – поштанским путем. 
Права и обавезе које проистичу из чланства у УО везана су за личност члана. Није могуће представљање члана УО путем пуномоћја. 
Члан 55.
За припремање и разматрање питања из свог делокруга, УО може образовати одборе, комисије и друга стална и повремена тела.


Одлуком о образовању утврђује се делокруг рада и састав тела.


УО формира Извршни одбор (ИО) као свој извршни и оперативни орган. 

ИО чине Председник КСС, Почасни Председник, Председник Стручног савета и два члана УО које на предлог  Председника  КСС,  бира УО.


УО својом одлуком може детаљније регулисати  начин функционисања ИО.

Члан 56.
Друга питања која се тичу рада и одлучивања УО, ближе се утврђују Пословником о раду УО.
3. Председник КСС
Члан 57.
Председник КСС председава Скупштином без права гласа и Председник је УО по функцији и руководи његовим радом. 

Кандидата за Председника предлаже најмање 10 (десет) делегата Скупштине. Један делегат може да предложи само једног кандидата за Председника.

Предлози се подносе Изборној комисији у писаној форми, најкасније 7 (седам)  дана пре одржавања седнице Скупштине.

Најкасније 5 (пет) дана пре одржавања Изборне Скупштине, кандидати за Председника обавезни су да делегатима преко Секретаријата КСС доставе своје програме рада и кратке биографије у писаној форми. 

Председник се бира тајним гласањем. За Председника је изабран кандидат за кога гласа више од половине од укупног броја делегата Скупштине.

Мандат Председника је 4 (четири) године. Једно лице може бити бирано највише два пута за Председника.

Члан 58.

У извршавању својих права и дужности Председник обавља нарочито следеће задатке:

1. сазива и председава седницама Скупштине;
2. сазива седнице и руководи радом УО;
3. брине о извршавању програма, планова, одлука и закључака Скупштине;
4. заступа и представља КСС;
5. брине о извршавању закључака УО;
6. предлаже УО кандидате за Генералног секретара и председнике Сталних комисија;
7. предлаже УО  кандидата за Председника Стручног савета, а у складу са условима прописаним овим Статутом; 
8. заједно са Председником Стручног савета, предлаже УО кандидате за чланове Стручног савета, а у складу са условима прописаним овим Статутом;
9. из редова чланова УО предлаже УО два кандидата за Извршни  одбор;
10. расписује редовне изборе за делегате Скупштине;
11. потписује одлуке и друга акта која доноси Скупштина;
12. прати извршавање Програма рада КСС и у вези са тим обавештава Скупштину;
13. брине о правовременој припреми материјала за седнице УО;
14. стара се о обезбеђењу средстава за рад КСС;
15. обавља и друге послове у складу са Статутом и другим општим актима КСС.

Члан 59.
Председник за свој рад одговара Скупштини.
Пожељно је да Председник заснује радни однос са пуним радним временом са КСС.
Скупштина може Председника разрешити дужности пре истека мандата. Предлог за разрешење може покренути 10 (десет) делегата Скупштине. 

Председник је разрешен ако за његову смену гласа више од половине од укупног броја делегата Скупштине. 

До избора новог, функцију Председника врши Почасни председник КСС, а у случају његове спречености, најстарији члан УО. 

3.1. Почасни председник КСС
Члан 60.
КСС може да има Почасног председника КСС (у даљем тексту Почасни председник). 

Почасни председник се именује акламацијом, на неодређено време, на предлог 2/3 (две трећине) делегата Скупштине.

Почасни председник се именује из редова заслужних спортиста и спортских функционера, који су својим радом у кошаркашком спорту у земљи и иностранству, битно допринели развоју кошаркашког спорта, популаризацији кошарке у земљи и свету и својим личним ауторитетом и интегритетом, заслужили ово највише звање.

Члан 61.
Почасни председник је члан Скупштине.
Почасни председник има право да сазове Скупштину. У таквом случају Почасни председник је предлагач дневног реда и председавајући на тој седници Скупштине.

            Почасни председник је члан УО по функцији.

4. Генерални секретар КСС
Члан 62.
Генерални секретар руководи радом Секретаријата КСС и обавља и друге послове у складу са овим Статутом. 

Кандидата за Генералног секретара у складу са условима прописаним овим Статутом, предлаже Председник, а бира га УО већином од укупног броја чланова УО.
Мандат Генералног секретара је 4 (четири) године. 
Генерални секретар обавезно заснива радни однос са КСС.
Генералног секретара у случају одсутности замењује лице које одреди Председник.

Члан 63.
Кандидат за Генералног секретара може бити лице које има:

· високу стручну спрему;
· знање једног светског језика;
· најмање три године радног искуства  и
· резултате у кошаркашком спорту. 
Члан 64.
Генерални секретар обавља следеће задатке:

1. у сарадњи са Председником припрема седнице УО и Скупштине;
2. спроводи одлуке УО и Скупштине;
3. налогодавац је за извршавање финансијског плана, а у складу са одлукама УО;
4. има право да затражи сазивање седнице Скупштине и УО;
5. стара се о законитости рада свих органа КСС;
6. заступа КСС у оквиру овлашћења добијених од стране УО;
7. управља радом Секретаријата КСС и именује руководиоце сектора у Секретаријату КСС и ангажује спољне сараднике;
8. предлаже УО формирање појединих одбора, комисија или радних тела;
9. предлаже УО Правилник о систематизацији радних места и друге опште акте из области права и обавеза из радног односа;
10. надзире рад органа РКС и предлаже УО мере које се тичу њиховог рада;
11. предлаже УО кандидата за Координатора за РКС;
12. потписује уговоре о спонзорству и донаторству КСС-у, након верификације истих од стране УО;
13. подноси Скупштини годишње извештаје о свом раду и раду Секретаријата КСС;
14. учествује у раду свих сталних комисија КСС, без права гласа;
15. обавља и друге послове који су му одређени овим Статутом или које му повери УО и Скупштина.

Члан 65.
Генерални секретар за свој рад одговара УО. УО може Генералног секретара разрешити дужности пре истека мандата већином од укупног броја чланова УО. 
Разрешени Генерални секретар или Генерални секретар који је у оставци,  врши своју функцију до избора новог.

5. Дисциплински суд КСС
Члан 66.
Дисциплински суд КСС (у даљем тексту Дисциплински суд) је независни, казнени орган савеза који одлучује о прекршајима Дисциплинског правилника, Пропозиција такмичења и других општих аката КСС од стране чланова КСС.

Члан 67.
Дисциплински суд чине Председник и 4 (четири) судије, које бира Скупштина на период од 4 (четири) године.

За судију може бити кандидовано лице које испуњава следеће услове:

· дипломирани правник;
· неосуђиван за кривично дело које га чини недостојним за функцију судије;
· предложен од стране најмање 5 (пет) делегата Скупштине;
· да није делегат у Скупштини, члан УО, арбитар Арбитраже КСС или члан Сталне комисије КСС.

Уколико судија буде изабран на  неку од претходно наведених функција,  функција судије му престаје даном избора.

Члан 68.
Судија може бити разрешен дужности и пре истека мандата. Поступак за разрешење може покренути 5 (пет) делегата у Скупштини. Захтев за разрешење мора бити образложен. 

Судија је разрешен ако за разрешење гласа већина од присутних делегата Скупштине.
Члан 69.
Дисциплински суд одлучује искључиво на основу Дисциплинског правилника и других општих аката савеза.

Дисциплински суд одлучује у дисциплинском већу у којем заседа тројица судија, а своје одлуке доноси већином гласова присутних судија. Чланове већа одређује Председник Дисциплинског суда.

Против одлука Дисциплинског суда допуштена је жалба Арбитражи КСС.

У поступку пред Дисциплинским судом у принципу јавност је искључена. 

Начин рада и одлучивања Дисциплинског суда детаљније се уређује Дисциплинским правилником КСС, који доноси Скупштина.

6. Кошаркашка арбитража КСС
Члан 70.
Кошаркашка арбитража КСС (у даљем тексту Арбитража) је стална арбитражна институција надлежна за решавање спорова између КСС, клубова, играча, спортских функционера и других лица у ингеренцији КСС, путем одлучивања или посредовања, у складу са законом, Статутом и другим општим актима КСС.

Арбитража је независан орган КСС и у свом раду и одлучивању је самосталан.

Устројство, рад и поступак пред Арбитражом уређује се Правилником о Кошаркашкој арбитражи, који доноси Скупштина.

Члан 71.
Арбитражу чине Председник и заменик председника Арбитраже и  8 (осам) арбитара које бира Скупштина на период од 4 (четири) године.

За арбитра може бити кандидовано лице које испуњава следеће услове:

· дипломирани правник са положеним правосудним испитом или наставник на правном факултету;
· неосуђиван за кривично дело које га чини недостојним за функцију арбитра;
· предложен од стране најмање 5 (пет) делегата Скупштине;
· да није делегат у Скупштини, члан УО, судија Дисциплинског суда или члан Сталне комисије КСС.

Уколико арбитар буде изабран на  неку од претходно наведених функција, функција арбитра му престаје даном избора.

Члан 72.
Арбитар може бити разрешен дужности и пре истека мандата. Поступак за разрешење може покренути 5 (пет) делегата у Скупштини. Захтев за разрешење мора бити образложен. 

Арбитар је разрешен ако за разрешење гласа већина од присутних делегата Скупштине.

Члан 73.
Арбитража решава спорове:

1. као првостепена и коначна инстанца за арбитражно решавање спорова подобних за арбитражу - имовинских спорова о правима којима странке (лица у ингеренцији КСС) слободно располажу; 

2. као другостепена коначна жалбена инстанца поводом првостепених одлука органа КСС и организација којима је на основу овог Статута и других општих аката КСС пренето вршење одређених послова у ингеренцији КСС, у регистрационим, дисциплинским, такмичарским и другим споровима који нису подобни за арбитражу;

3. као ревизиона инстанца поводом другостепених коначних одлука донетих од стране чланова КСС, у споровима који нису подобни за арбитражу;

4. као првостепени дисциплински орган у случајевима повреде антидопинг правила, у складу са Законом о спречавању допинга у спорту и општим актима КСС.

У случајевима из става 1. тачка 1. овог члана, Арбитража поступа као арбитражни суд у смислу Закона о арбитражи.

У случајевима из става 1. тач. 2. - 4. овог члана, Арбитража поступа као орган КСС за решавање спорова који нису подобни за арбитражу.

Надлежност Арбитраже за решавање спорова из става 1. тач. 1. овог члана одређује се споразумом странака закљученим у писменој форми.

Надлежност Арбитраже за решавање спорова из става 1. тач. 2. – 4. овог члана одређује се општим актима КСС, општим актима организација у ингеренцији КСС или споразумом странака.

7. Надзорни одбор КСС
Члан 74.
Надзорни одбор КСС (у даљем тексту Надзорни одбор) врши надзор над употребом материјалних средстава и законитошћу пословања КСС и са резултатима надзора, путем годишњег Извештаја, упознаје Скупштину која исти усваја.

У случају неправилности уочених у току надзора, о томе обавештава Председника и Генералног секретара, а исти УО, који је дужан да на основу тога предузима одговарајуће мере.

Надзорни одбор прегледа предлог Годишњег рачуна КСС и даје мишљење о њему.
Члан 75.
Надзорни одбор састоји се од Председника и два члана које бира и разрешава Скупштина.


Кандидата за Председника или члана Надзорног одбора предлажу 3 (три) делегата Скупштине.

Мандат чланова Надзорног одбора траје 4 (четири) године.

Седнице Надзорног одбора сазива и њиховим радом руководи његов Председник, а Надзорни одбор доноси одлуке већином гласова својих чланова.

V  Стручни савет КСС и сталне комисије КСС
1. Стручни савет КСС
Члан 76.
           Стручни савет је стручно саветодавно тело КСС, чији је задатак да се стара о стручном развоју кошарке у Републици Србији.

          Стручни савет чине истакнути стручњаци из области кошарке, физичке културе, спортске медицине и спортског менаџмента, који својим резултатима и личним ауторитетом могу да допринесу успешном остваривању надлежности Стручног савета.

Стручни савет се сазива по потреби, а најмање једном годишње.

Члан 77.
Стручни савет броји највише до 20 (двадесет) чланова. 

Председника Стручног савета, на предлог Председника КСС, бира и разрешава УО КСС,  већином од укупног броја чланова.
Чланове Стручног савета, на  предлог Председника КСС и Председника Стручног савета, бира и разрешава УО КСС већином гласова од укупног броја чланова.

Члан 78.
Надлежности Стручног савета су: 
1. предлаже УО кандидате за селекторе кошаркашких репрезентација Републике Србије;
2. у сарадњи са Комисијом за такмичења анализира постојећи систем такмичења и утврђује предлог Правилника о такмичењу, предлаже Скупштини промене система такмичења у свим категоријама;

3. даје мишљење о извештају селектора и тренера репрезентација;
4. даје мишљење о календару такмичења;
5. именује Тренерског повереника КСС, као и тренерске поверенике у РКС и припрема план њиховог рада и надзире и координира њихов рад;
6. покреће иницијативе за решавање других питања од интереса за унапређивање и развој кошаркашког спорта;
7. подноси годишњи и четворогодишњи извештај УО.
Члан 79.
Мандат чланова Стручног савета је 4 (четири) године.

Предложени кандидати за Председника и чланове Стручног савета могу бити лица која испуњавају један од следећих услова:

· бивши сениорски репрезентативац/ка;
· бивши тренер неке од националних селекција;
· тренер који је освојио државно првенство;
· предавач на некој од акредитованих високих школа у области спорта, физичке културе, медицине или спортског менаџмента
Нови члан 79 а
Надлежности Стручног савета између два заседања врши Извршни савет.              
 Извршни савет се састоји од 5 (пет) чланова, и то:
· Председника Стручног савета
· Директора млађих мушких репрезентативних селекција
· Председника Комисије за мушку кошарку
· Председника Комисије за женску кошарку
· Председника Медицинске комисије.

Састав комисија из претходног става, њихове надлежности и начин избора председника и чланова комисија, уређује УО својом одлуком.
Члан 80.
Председник Стручног савета руководи радом Стручног и Извршног савета, сазива седнице, утврђује дневни ред и потписује одлуке Стручног и Извршног савета, наступа у јавности у име Стручног и Извршног савета и члан је УО по функцији.

Председник Стручног савета може тражити писано мишљење или изјашњење чланова Стручног савета у вези са појединим питањима која су у надлежности Стручног савета.

Стручни савет и Извршни савет одлучују пуноважно ако седници присуствује већина чланова, а закључке и одлуке доноси већином гласова присутних чланова.

2. Сталне комисије КСС
Члан 81.
Сталне комисије КСС су:

1. Регистрациона комисија
2. Комисија за такмичење 
3. Судијска комисија
4. Комисија за правна питања 
5.   Међународна комисија
6.   Финансијска комисија 
Члан 82.
Сталне комисије чине:

· Председник комисије којег бира УО на период од 4 (четири) године;
· два или четири члана комисије које именује УО на предлог изабраног председника комисије.

Кандидата за Председника сталне комисије предлаже Председник КСС, а изабран је онај кандидат за којег гласа већина од укупног броја чланова УО.

Члан 83.
Надлежности, начин рада као и друга питања из делокруга рада Сталних комисија ближе се уређују правилницима, одлукама и другим општим актима КСС.

УО може Председника и чланове Сталне комисије разрешити дужности и пре истека мандата већином гласова од укупног броја чланова УО. Разрешењем Председника разрешавају се и чланови комисије.

VI   АНТИ – ДОПИНГ ПРАВИЛА
Члан 84.
Допинг је у супротности са фундаменталним принципима кошаркашког спорта и медицинском етиком.

Допинг је забрањен, како на такмичењима тако и изван такмичења.

Под допингом се подразумева свака активност утврђена Законом о спречавању допинга у спорту Републике Србије.

УО утврђује анти-допинг правила (кодекс), у складу са Законом о спречавању допинга у спорту и правилима ФИБА.

Сви спортисти и други чланови КСС су обавезни да се подвргну допинг контроли и да поштују обавезе из Закона о спречавању допинга у спорту и анти-допинг правила КСС.

На такмичењима у надлежности КСС могу да учествују само лица која су сагласна са спровођењем анти-доппипнг контроле.

           За кршење анти-допинг правила, одговорном лицу се изричу одговарајуће казне, у складу са Законом о спречавању допинга у спорту и општим актима КСС.

            Допинг контролу спроводи Антидопинг агенција Републике Србије, у складу са Законом о спречавању допинга у спорту и општим актима КСС. 
VII СЕКРЕТАРИЈАТ КСС
Члан 85.
Секретаријат КСС (у даљем тексту Секретаријат) чине Генерални секретар и радници запослени у Секретаријату.
Стручне, административне, техничке и њима сличне послове за КСС, његове органе и његова радна тела, врше радници Секретаријата, или спољни сарадници.

Члан 86.
Генерални секретар одговара за реализацију одлука и закључака органа КСС, који се односе на Секретаријат и његове послове у складу са законом и општим актима КСС.
Члан 87.
Радници Секретаријата остварују своја права и обавезе из радног односа у Секретаријату у складу са законом и општим актима КСС.
Члан 88.
Скупштина, УО и Председник обавезни су да обезбеђују финансијска и друга средства за рад Секретаријата.

Средства за рад Секретаријата утврђују се Финансијским планом који доноси Скупштина.

VIII ФИНАНСИРАЊЕ
Члан 89.
За реализацију својих циљева и задатака КСС користи средства:

1. од годишње чланарине чланова;
2. од котизација за учешће на манифестацијама које организује КСС;
3. од казни;
4. из утврђених акција и организација спортских приредби;
5. из локалних, регионалних и републичког буџета;
6. од продаје ТV права и осталих медијских и маркетиншких права;
7. од прихода од давања права на коришћавање имена и заштитног знака;
8. од донаторства, субвенција и других прихода;
9. од прихода од имовине;
10. од привредних делатности и осталих активности самофинансирања.

Реализација прихода и расхода врши се на основу Финансијског плана КСС, који сваке године доноси Скупштина.

Члан 90.
Ради обављања привредне делатности КСС може да оснује привредна друштва.

Привредна друштва се оснивају одлуком УО.
Орган управљања именује УО.

Добит привредних друштава припада оснивачу.

IX ЈАВНОСТ РАДА
Члан 91.
Рад КСС и његових органа је јаван.

Јавност рада остварује се јавним деловањем органа КСС, редовним обавештавањем чланова КСС и средстава информисања, путем конференција за штампу, посредством интернет странице КСС, јавним саопштењима или непосредним присуством средстава информисања састанцима органа.

Позивање средстава информисања је обавезно за седнице Скупштине а о присуству средстава информисања на седницама УО одлучује УО.

Сви општи акти, одлуке и записници са седница органа КСС биће објављивани на интернет страници КСС (www.kss.org.yu), која се у том смислу сматра службеним гласилом КСС.

X ПРОМЕНА СТАТУТА
Члан 92.
Предлог за промену Статута КСС могу поднети:

1. трећина делегата Скупштине; 
2. УО;
3. два  РКС.
О поднетом предлогу Комисија за правна питања обавезно даје мишљење.

Предлози за промену Статута морају бити достављени најмање 15 (петнаест) дана пре одржавања Скупштине, делегатима Скупштине. Промене Статута су усвојене уколико за њих гласа већина од укупног броја делегата Скупштине.
XI ПРЕСТАНАК РАДА КСС
Члан 93.
Кошаркашки савез Србије престаје са радом када о томе одлучи Скупштина, 3/4 већином укупног броја чланова Скупштине, под условима прописаним законом.

У случају престанка рада, имовина КСС се пребацује на организацију, која преузима права и обавезе КСС.

XII ПРЕЛАЗНЕ И ЗАВРШНЕ ОДРЕДБЕ
Члан 94.
Сва општа и појединачна акта КСС и њених чланица морају бити у сагласности са одредбама овога Статута.

Органи КСС и РКС су обавезни да у року од годину дана од дана ступања на снагу овог Статута, ускладе са њиме друга своја општа акта.
Члан 95.
У случају разрешења од стране Скупштине, било ког органа КСС пре истека мандата, мандат новоизабраном органу траје до краја периода за који је разрешени орган биран.

Члан 96.
Промене Статута ступају на снагу осмог дана од дана објављивања на интернет страници КСС, осим у нарочито хитним случајевима када образложеном одлуком Скупштине  могу ступити на снагу и раније.
                                                                                              Председник КСС
                                                                                           Драган Капичић
